****

**DOSSIER DE PREMSA**

**CONSTITUCIÓ DE LA XARXA D’ESCOLES BRESSOL MUNICIPALS**

**(28è FÒRUM LOCAL D’EDUCACIÓ: EL VALOR DE L’EDUCACIÓ O-3)**

**Barcelona, 18 de maig de 2018**

**LA XARXA D’ESCOLES BRESSOL MUNICIPALS: UNA PROPOSTA DE TREBALL CONJUNT ENTRE LA DIPUTACIÓ DE BARCELONA I ELS AJUNTAMENTS**

Avui, en el decurs del 28è Fòrum Local d’Educació presentem i constituïm la Xarxa d'Escoles Bressol Municipals de la Diputació de Barcelona, per tal de posar en valor la contribució del món local a l'educació de la primera infància, i continuar avançant en el suport a la sostenibilitat i la millora d'aquests centres educatius.

Aquesta Xarxa d’Escoles Bressol Municipals s’inscriu en l’**estratègia de la Diputació de Barcelona de consolidar un sistema de xarxes de centres educatius municipals** que reforci l’acció dels governs locals en el desenvolupament del Servei d’Educació de Catalunya.

La Diputació de Barcelona i els ajuntaments participants en la Xarxa d’Escoles Bressol Municipals es comprometen a treballar per tal que aquesta Xarxa esdevingui un espai de recerca, d’intercanvi i de coneixement horitzontal entre els centres, contribueixi a integrar actuacions de suport tècnic, material i econòmic, possibiliti l’aprenentatge compartit i consolidi els centres educatius de referència de titularitat municipal com a eines que reforcen les oportunitats educatives de la ciutadania.

**Els objectius de la Xarxa són:**

* Posar de relleu el valor educatiu de l’educació de 0 a 3 anys, especialment mitjançant les escoles bressol municipals.
* Contribuir a la sostenibilitat i millora de les escoles bressol municipals.
* Compartir l’estratègia, el coneixement i l’experiència dels ajuntaments i de les escoles bressol municipals.
* Reforçar la contribució dels ajuntaments i de les escoles bressol municipals a la igualtat d’oportunitat educatives i de qualitat, alhora que a la conciliació de la vida familiar i laboral.

**La Xarxa d’Escoles Bressol Municipals neix amb la voluntat d’aplegar totes les escoles bressol municipals de la demarcació de Barcelona: en l’actualitat, 395 de 235 municipis.**

**L’AJUT DE LA DIPUTACIÓ A LES ESCOLES BRESSOL MUNICIPALS**

* La Diputació aporta suport tècnic, formatiu i econòmic a les escoles bressol municipal.
	+ **Pel que fa al suport econòmic**, durant el bienni 2016-2018 ha aportat més de 24 milions d’euros.
		- Durant el curs 2015-16 els ajuts econòmics aportats van suposar 1.043€ per plaça d’escola bressol municipal dels 4.521€ (dades dels Cercles de comparació intermunicipals).
		- Aquesta xifra suposa un 23% de la despesa corrent per alumne del servei d’escola bressol municipal durant el període.
	+ **Pel que fa al suport tècnic** per a la gestió i sostenibilitat de les escoles bressol municipals s’ajuda els ajuntaments a establir eines de suport a la gestió fent diagnosi, i elaborant projectes educatius de centre i disseny de currículums, així com estudis de costos i de gestió econòmica per tal de fer més accessible el servei d’escola bressol.
	+ **Pel que fa a la formació dels docents de les escoles bressol**: es fa formació tant a les direccions com als col·lectius professionals de les escoles.
		- Durant el 2017 s’han organitzat 25 cursos, amb un total de 356 hores de formació, a 57 ajuntaments, amb 434 persones acreditades.

**MAPA DE L’ESCOLA BRESSOL MUNICIPAL A LA DEMARCACIÓ DE BARCELONA (sense Barcelona ciutat)**

**La implantació d’aquests equipaments s’ha produït de manera desigual en el territori**, seguint models molt heterogenis tant des del punt de vista de la provisió i organització del servei com del punt de vista pedagògic. Alhora, la seva gestió porta associades una sèrie de dificultats i vulnerabilitats específiques. Dificultats agreujades tant per l'evolució de la conjuntura econòmica, que ha afectat el sistema de finançament d’aquestes escoles, com per l’evolució demogràfica de la població de zero a tres anys, que ha incidit sobre la demanda.

L’actual mapa d’escoles bressol a la demarcació de Barcelona s’ha consolidat gràcies al compromís dels ajuntaments d’assumir una major responsabilitat en la gestió de l’educació infantil. i, per tant, crear una oferta de serveis educatius als infants de 0-3 anys i les seves famílies que respongui a les demanda social.

Com a conseqüència, **en l’actualitat trobem en el territori una extensa xarxa d’escoles bressol de titularitat municipal que assegura una gestió de proximitat d’aquest servei (el 94% dels centres públics d'educació infantil de 1r cicle són de titularitat municipal)**.

La majoria dels centres actualment existents es van crear al llarg de la primera dècada d’aquest segle. En concret, entre l’any 2000 i 2011 es creen el 75% de les escoles bressol municipals (EBM):

En total, amb dades del curs 2016/17, la demarcació de Barcelona (a excepció de Barcelona ciutat) aplegava un total de **395 escoles bressol municipals a 235 municipis**. Per tant, **el 76% dels municipis de Barcelona compten, com a mínim, amb una EBM**.

Les EBM donen cobertura a **24.117 nens i nenes de menys de 3 anys**. Atenent a la titularitat del centre, entre els infants que estan escolaritzats a primer cicle d'educació infantil, **el 58% ho estan a una EBM, el 37% a un centre privat i un 5% a un centre de la Generalitat**.

Si ens fixem en el sector públic, la immensa majoria, el 91%, estan escolaritzats a un centre de titularitat municipal.

**EL SUPORT A L’EDUCACIÓ INFANTIL: UNA OFERTA CONSOLIDADA DE RESPONSABILITAT MUNICIPAL**

**La importància de l’educació de 0 a 3 anys i el paper clau de les escoles bressol municipals**

**L’atenció als infants de 0 a 3 anys i a les seves famílies és un àmbit clau de les polítiques educatives, fonamental per poder** donar resposta a les necessitats d’una etapa crucial en la vida de les persones.

En primer lloc perquè les evidencies científiques mostren que aquesta és un període clau pel desenvolupament neurològic i socioafectiu futur de les persones. En aquestes edats els infants construeixen les bases neuronals, relacionals, lingüístiques, corporals, etcètera, que seran la base del seu desenvolupament futur.

D’altra banda, les primeres etapes educatives també són fonamentals per la seva capacitat de **detecció i modificació de les situacions de risc social o de desigualtat** que poden incidir en els processos d’aprenentatge futurs i en la transició a les etapes educatives posteriors. Aquest treball preventiu permet no haver de recórrer a estratègies reactives en el futur i, per tant, pot ser un element molt positiu en la lluita en favor de l’equitat i la igualtat d’oportunitats.

Per definició, doncs, quan parlem de polítiques d’atenció a la infància i a les seves famílies ens estem referint a intervencions que es fan des de

diferents àmbits i metodologies. Actuacions que sovint estan desconnectades.

**L’escola bressol pot ser l’element sobre el qual pivotin les polítiques educatives de primera infància**, per tal de permetre abordar aquesta etapa dels infants i les famílies d’una manera coherent, global i efectiva.

**És per tot això que es tracta d’una aposta del món local des de fa molts anys**. **Els ajuntaments han estat capdavanters en el desenvolupament del sistema d’escoles bressol al nostre país. L’oferta educativa 0-3 és fonamentalment una oferta de serveis de responsabilitat municipal.** Perquè el món local ha estat conscient que es tracta d’uns equipaments que, pel seu impacte educatiu i social en el territori, d'equitat en l'accés a l’educació i per la seva importància social i educativa, cal continuar oferint a la ciutadania en les millors condicions possibles.

**L’ESTRATÈGIA DE MANDAT DE CREACIÓ DE LES XARXES D’ESCOLES MUNICIPALS**

En aquest mandat la Diputació de Barcelona i els ajuntaments, que són titulars de centres educatius municipals, han **impulsat diverses xarxes d’escoles municipals** que posen en valor la contribució del món local a l’educació alhora que poden facilitar la millora de la gestió d’aquestes.

**Les xarxes són: Xarxa d’Escoles Municipals de Persones Adultes, Xarxa d’Escoles de Música i Arts, Xarxa de Centres d’Educació Especial i, ara, la Xarxa d’Escoles Bressol Municipal.**

**En total, les 4 xarxes aglutinaran gairebé 600 centres educatius municipals**.

|  |  |  |  |
| --- | --- | --- | --- |
|  | **Municipis** | **Centres** | **Alumnat** |
| Escoles bressol municipals | 235 | 395 | 24.117 |
| Municipis on s’ha implementat el primer cicle d’infantil a les escoles rurals | 6 |  | 27 |
| Escoles municipals de música | 105 | 106 | 28.167 |
| Formació de persones adultes | 64 | 64 | 12.000 |
| Escoles municipals de dansa | 7 | 7 | 1.010 |
| Centres municipals d’arts plàstiques i disseny | 9 | 9 | 1.082 |
| Centres d’educació especial | 6 | 9 | 687 |
|  | **432** | **590** | **67.090** |

Cada Xarxa serveix per generar un **espai de recerca, intercanvi i coneixement horitzontal entre les escoles**, contribuir a integrar el conjunt d’actuacions de suport tècnic, material i econòmic en aquest àmbit i fer possible l’aprenentatge compartit.

**L’estratègia global de la Diputació de Barcelona és consolidar un sistema de xarxes de centres educatius de titularitat municipa**l amb l’objectiu de **reforçar l’acció dels governs locals en el desenvolupament del Servei d’Educació de Catalunya** que, entre altres línies d’actuació, implica enfortir els centres educatius de titularitat municipal en la mesura que contribueixin a ampliar les oportunitats educatives.

**RESUM D’IDEES I DADES**

* **La Xarxa d’Escoles Bressol Municipals**, la quarta xarxa de centres educatius municipals, tanca el cercle juntament amb les xarxes d’escoles de música i art, d’educació especial i de Persones Adultes, i **s’inscriu en l’estratègia de la Diputació de Barcelona de consolidar un sistema de xarxes de centres educatius municipals** que reforci l’acció dels governs locals en el desenvolupament del Servei d’Educació de Catalunya.
* En total, les 4 xarxes aglutinaran gairebé 600 centres educatius municipals.
* **Els principals objectius de la Xarxa d’Escoles Bressol Municipals són posar de relleu el valor educatiu de l’educació de 0 a 3 anys**, especialment mitjançant les escoles bressol municipals, i contribuir a la sostenibilitat i millora de les escoles bressol municipals.
* **A la demarcació de Barcelona (a excepció de Barcelona ciutat) hi ha 395 escoles bressol municipals a 235 municipis**. El 76% dels municipis compten, com a mínim, amb una EBM, i escolaritzen a 24.117 nens i nenes de menys de 3 anys.
* **El 58% dels els infants escolaritzats estan a una EBM**, el 37% a un centre privat i un 5% a un centre de la Generalitat. El 94% dels centres públics d'educació infantil de 1r cicle són de titularitat municipal.
* **La Diputació aporta suport econòmic, tècnic i formatiu a les EBM.**
* **Durant 2016-2018 va aportar més de 24 ME**. El curs 2015-16 va aportar 1.043€ per plaça d’escola bressol municipal, que va suposar un 23% de la despesa corrent per alumne del servei d’escola bressol municipal.